钦定古今图书集成/明伦汇编/交谊典/第047卷 > 《谢胡子远郎中惠蒲大韶墨报以龙涎心字香》
## 钦定古今图书集成/明伦汇编/交谊典/第047卷 > 《谢胡子远郎中惠蒲大韶墨报以龙涎心字香》

杨万里

“墨家者流老蒲仙，碧梧采花和麝烟。华阳墨水煎胶
漆，太阴元霜作肌骨。龙尾磨饥饮鼠须，落点髹几几
不如。夷甫清瞳光敌日，一见墨卿惊自失。后来夔州
有梁杲，尔来黟州有吴老。亦追时好得时名，竟为蒲
生竖降旌。”吴墨往往元尚白，梁墨湿湿黐黏壁。南宫
先生来自西，惠然赠我四元圭。我无鹊返鸾回字，我
无金章玉句子。得君此赠端何似？兀者得靴僧得髢。
安得玉案双鸣珰？金刀绣段底物偿。送以龙涎心字
香，为君兴云绕明窗。